b"\n_START_ARTICLE_\nFosfodiesterska veza\n_START_PARAGRAPH_\nFosfodiesterska veza (\xc5\xa1e\xc4\x87erno-fosfatna veza) nastaje kad to\xc4\x8dno dvije hidroksilne skupine u fosfornoj kiselini reagiraju s hidroksilnim skupinama na drugim molekulama \xc4\x8dime nastanu dvije esterske veze. U \xc5\xbeivoj stanici javlja se kad se kovalentnom vezom pove\xc5\xbeu dva nukleotida, na na\xc4\x8din da se hidroksilna skupina s 3' ugljikovog atoma prvog \xc5\xa1e\xc4\x87era ve\xc5\xbee s fosfatnom skupinom drugog nukleotida koji je na 5' ugljikovom atomu drugog \xc5\xa1e\xc4\x87era. Time deoksiriboze povezane fosfodiesterskim vezama tvore dva polinukleotidna lanca koji \xc4\x8dine molekulu DNK._NEWLINE_Nastaje za vrijeme replikacija DNK. Tad se razmotava dvostruka uzvojnica DNK i po\xc5\xa1tuju\xc4\x87i na\xc4\x8delo komplementarnosti, na svakom se lancu gradi novi polinukleotidni lanac i tako nastaju dvije molekule DNK koje su istovjetne maj\xc4\x8dinskoj molekuli. Me\xc4\x91u brojnim enzimima i bjelan\xc4\x8devinama koji djeluju u procesu udvostru\xc4\x8davanja, klju\xc4\x8dnu ulogu ima enzim DNK polimeraza koja katalizira polimeriziranje deoksiribonukleotida iz deoksiribonukleozid trifosfata (koji je supstrat) na temelju komplementarnosti s lancem DNK koji slu\xc5\xbei kao kalup. U ovom procesu nastaje fosfodiesterska veza i kao nusproizvod javlja se anorganski pirofosfat."